Wurde ich von der gv̊ten vro
Wurde ich von der gv̊ten vro·
wc ich danne gv̊tes noh der werlde svnge·
ich gesvnge ir lihte also·
dc es dvr dú oren in dc herze klvnge·
nv ist aber der lieben beide vnmere·
ist min kvmber ringe oder ist er swere·
so vúrhte ich dc si mines lobes verdriesse·
doh ist mir lieber lob ich si danne ob ich es lieze·

Lob ich ir vil reine ivgent·
lob ich danne ir vil minneklichen schoͤne·
lob ich danne ir vil werde tvgent·
so ich dc alles wol an ir gekroͤne·
swer dc gerne hoͤre vnd singe·
den wúnsche ich dc im liebe noh gelinge·
wil er mir alles herzeleit geverren·
so spreche ir wol sone kan mir leides niht gewerren·

Kvnde ich aller lúte leit·
als ich wolde nah dem willen min verkeren·
des were ich in vil bereit·
so wolde ich vúr truren eins dc beste leren·
ich lerte eines dc ich selbe tete·
ob ichs an der werlde volge hete·
so wart nie niht so gůt vúr vngemvͤte·
so dc man wibe schoͤne sehe vnd lobe ir gvͤte·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse